SKRIFTLIG FORESPØRGSEL P-1472/03

af Wolfgang Ilgenfritz (NI) til Kommissionen

(23. april 2003)

Om: Kvalitetskontrol af revisorer i EU

I Østrig skal alle revisorer i henhold til den bekendtgørelse om udøvelse af erhvervet som revisor, der er offentliggjort i Amtsblatt der Kammer der Wirtschaftstreuhänder I/02, underkastes en kvalitetskontrol (Peer Review), også selvom de ikke foretager revisioner. Dette fremgår af § 14 og § 16, stk. 1, i bekendtgørelsen:

§ 4: Alle revisorer og revisionsinstitutter underkastes en ekstern kvalitetskontrol efter følgende bestemmelser.

§ 16, stk. 1: Revisorer og revisionsinstitutter underkastes mindst hvert fjerde år en ekstern kvalitetskontrol. I forbindelse hermed bedømmes revisionsvirksomhedens kvalitetssikringsforanstaltninger.

I § 20 i WT-ARL (Wirtschaftstreuhänderberufs-Ausübungsrichtlinie) er der anført følgende overgangsbestemmelser:

1. Indførelsen af den eksterne kvalitetskontrol skal ske trinvis.

2. Fra 2002 skal alle revisorer og revisionsinstitutter, der reviderer børsnoterede virksomheder, kreditinstitutter eller forsikringsselskaber, underkastes en ekstern kvalitetskontrol.

3. Fra 2003 gælder dette for alle revisorer og revisionsinstitutter, der foretager obligatoriske revisioner af årsregnskaberne i store kapitalselskaber, jf. § 221 i HGB (Handelsgesetzbuch), og personselskaber, der ligestilles hermed.

Da det i bestemmelsen i § 14 i bekendtgørelsen er fastsat, at alle revisorer osv. skal underkastes en ekstern kvalitetskontrol, er overgangsbestemmelsen i § 20 utilstrækkelig, og det er hensigten at udvide den. Dette vil resultere i, at alle revisorer osv. bliver omfattet af den eksterne kvalitetskontrol, også selvom de ingen revisioner gennemfører, og at de derfor hvert fjerde år skal underkastes en ekstern kvalitetskontrol.

1. Er der ud over Østrig andre EU-lande, hvor revisorer skal underkastes en kvalitetskontrol, også selvom de ingen revisioner foretager?

2. Ville det være i overensstemmelse med Europa-Kommissionens anbefaling af 15. november 2000 (mindstekrav til kvalitetssikringsordninger i forbindelse med revision i EU), hvis Østrig for revisorer og revisionsinstitutter, som kun om overhovedet reviderer årsregnskaber for små virksomheder, hvor risikoen er lille, fastsætter en kontrolcyklus på 10 år og anvender denne ordning for revisorer osv., som kun reviderer mellemstore kapitalselskaber (§ 221, stk. 2, i HGB)? (lovteksten er vedføjet forespørgslen).

Svar afgivet på Kommissionens vegne af Frederik Bolkestein

(26. maj 2003)

Kommissionens henstilling af 15. november 2000 om kvalitetssikring i forbindelse med lovpligtig revision i EU: Mindstekrav indeholder en klar bestemmelse om, at Kommissionen vil vurdere situationen tre år efter vedtagelsen.

Denne vurdering finder sted i 2003. Den europæiske revisionskomité, som vedtog andre gennemførelsesforanstaltninger i marts 2003, har allerede diskuteret, hvilke forholdsregler der skal træffes i forbindelse med vurderingen, som finder sted de kommende måneder. I denne anledning er alle medlemsstaterne blevet bedt om senest den 31. maj 2003 at meddele skriftligt til Kommissionen, hvordan henstillingen er blevet iværksat. I forbindelse med denne vurdering kan man givetvis også undersøge, om alle revisorerne og dermed også de, der generelt ikke foretager revisioner, helt er underkastet kvalitetskontrollen.

Kvalitetskontrol er fagets vigtigste måde at vise offentligheden og kontrolmyndighederne, at revisorernes og revisionsvirksomhedernes arbejde lever op til normerne for revision og de etiske regler på området. Denne kontrol gør det også muligt for branchen at tilskynde til kvalitetsforbedringer.

Henstillingen er som juridisk redskab ikke bindende for medlemsstaterne. Hvert land kan altså frit lovgive om kvalitetskontrol med revision af regnskaber i overensstemmelse med henstillingen og iværksætte de konkrete foranstaltninger, det finder nødvendige. I henstillingen præciseres det, at alle, som foretager revision af regnskaber, skal underkastes en kvalitetskontrol, men enhver medlemsstat kan dog tillade lempelser for revisorer, som ikke har virksomheder af offentlig interesse som kunder, på visse områder, såsom kontrolintervallet, som kan forlænges op til i alt ti år.